Karlar ráða lögum og lofum þegar kemur að æðstu stjórnundarstöðum hér á landi og ákveðið „ karlaveldi “ er þar til staðar . Þetta kemur fram í svörunum þátttakenda í nýrri rannsókn sem birtist í síðasta tölublaði tímaritsins Stjórnmál & stjórnsýsla . Þá segir í rannsókninni að ástæða þess að engin kona sé forstjóri í skráðu félagi á Íslandi sé ekki sú að skortur sé á hæfileikaríkum konum til að sinna starfi æðstu stjórnenda , en þar sem karlar séu í meirihluta þeirra sem taka ákvarðanir um ráðningu forstjóra þá séu möguleikar kvenna takmarkaðir . „ Það kom skýrt fram hjá þátttakendum að öflugt tengslanet karla getur skýrt þetta að hluta þar sem tengslanet karla horfir síður til kvenna og þekkingar þeirra . Karlar fái því fleiri tækifæri , meiri reynslu og þjálfun yfir starfsævina sem veitir þeim ákveðið forskot , “ segir í greininni . Auglýsing „ Vinir karlanna “ verða oft fyrir valinu Konur á hinn bóginn hafi „ ósamfelldari starfsferil “ og fæðingarorlof hjálpi ekki til og geri fyrirtækjum erfiðara að fjárfesta í þjálfun kvenna . Annað sem kom fram og tengist tengslaneti karlmanna er aðgengi að fjármagni en stór hluti fjármagnsins er í höndum þeirra , samkvæmt svörum þátttakenda . Í stjórnum fyrirtækja sem ráða yfir stórum hluta fjármagnsins hér á landi sitji karlar og hafi setið . Þessar stjórnir velji og vilji einstakling sem þær þekki og geti haft áhrif á . „ Því verða „ vinir karlanna “ sem þeir séu í nánum tengslum við oft fyrir valinu . Þessu tengt sé sterk staða karla í atvinnulífinu „ þar sem þeir hafa tögl og hagldir þegar kemur að stjórnun og eignarhaldi fyrirtækja “ , “ segir í greininni . Bæta þarf fæðingarorlofskerfið Þá kemur fram að markmið greinarinnar sé að skoða hvað valdi því að engin kona gegni stöðu forstjóra í skráðu félagi á Íslandi og til hvaða ráðstafana sé hægt að grípa til þess að auka hlutdeild þeirra í æðstu stjórnunarstöðum að mati kvenna sem eru í áhrifastöðum í íslensku samfélagi . Margir þátttakendur nefndu að breyta þyrfti vinnuskipulagi og vinnumenningu og bæta þyrfti fæðingarorlofskerfið . Þá megi langur vinnudagur ekki þykja sjálfsagt mál meðal æðstu stjórnenda og þar spili margir aðilar inn í , til að mynda hluthafar , stjórnir , stjórnvöld og verkalýðshreyfingin . Þá þurfi konur að fjárfesta meira í fyrirtækjum og konur sem eru í áhrifastöðum í íslensku viðskiptalífi þurfi að láta meira til sín taka og hafa áhrif á að konur séu ráðnar sem æðstu stjórnendur . Þær hafi margar hverjar vannýtt tækifæri til þess í gegnum stjórnarsetu sína . Karlmenn þurfa að taka meiri þátt og axla aukna ábyrgð í fjölskyldulífi Enn fremur kemur fram að efla þurfi konur og hvetja til þess að sækjast eftir æðstu stöðum í íslenskum fyrirtækjum og karlmenn þurfi að taka meiri þátt og axla aukna ábyrgð í fjölskyldulífi . Það myndi gera konum kleift að vera í störfum sem krefjast mikillar fjarveru frá fjölskyldu . Önnur atriði sem nefnd voru eru að skylda ætti fyrirtæki til að auglýsa stjórnendastöður , líkt og gert er í opinbera geiranum og að ráðningaferlið yrði að vera faglegt og gagnsætt . „ Karlar og konur þurfa að standa saman að þessari breytingu . Nýnæmi rannsóknarinnar felst í því að í fyrsta sinn kemur fram í rannsókn sem þessari að stór hópur kvenna vill láta setja kynjakvótalög á framkvæmdastjórnir fyrirtækja á Íslandi . Ástæðan er sú að þær telja að smitáhrif kynjakvótans sem settur var á stjórnir félaga hafi ekki orðið og því þurfi að grípa inn í með þessum hætti . Hér er um að ræða konur sem nú þegar eru í stjórnunar - og leiðtogastöðum , konur sem sitja í stjórnum félaga og konur sem eiga fyrirtæki á Íslandi , “ segir í greininni . Breytinga sé þörf , róttækra breytinga sem kalla meðal annars á kynjakvóta á framkvæmdastjórnir . Þá segir í greininni að takmarkanir rannsóknarinnar séu meðal annars lágt svarhlutfall en fjöldi svara gefi þó ákveðnar vísbendingar um afstöðu þeirra kvenna sem eru í æðstu stjórnendastöðum hér á landi . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .